ມີເດຍລາວແຂວງຄຳມ່ວນ ກອງປະຊຸມຄັ້ງປະຖົມມະລືກ ຂອງສະພາປະຊາຊົນແຂວງຄຳມ່ວນ ຊຸດທີ II ແມ່ນຈະໄດ້ໄຂຂຶ້ນໃນລະຫວ່າງ ວັນທີ 26-28 ເມສາ 2021 ຈະໄດ້ພິຈາລະນາ ແລະ ຮັບຮອງເອົາຫຼາຍບັນຫາສຳຄັນຂອງແຂວງ ເປັນຕົ້ນ ແມ່ນ ພິຈາລະນາ, ຮັບຮອງເອົາໂຄງປະກອບກົງຈັກການຈັດຕັ້ງຂອງສະພາປະຊາຊົນແຂວງ, ໂຄງປະກອບກົງຈັກຂອງອົງການ ປົກຄອງແຂວງ, ການແຕ່ງຕັ້ງຮອງເຈົ້າແຂວງ, ຫົວໜ້າພະແນກການ, ຫົວໜ້າອົງການລັດທຽບເທົ່າຂອງແຂວງ.
ທ່ານ ບຸນທອມ ແສງອາລຸນ ເລຂາທິການສະພາປະຊາຊົນແຂວງຄຳມ່ວນ ຊຸດທີ I ໄດ້ຖະແຫຼງກ່ຽວກັບ ການກະກຽມ ດຳເນີນກອງປະຊຸມຄັ້ງປະຖົມມະລືກ ຂອງສະພາປະຊາຊົນແຂວງຄຳມ່ວນ ຊຸດທີ II ທີ່ສະຖານີໂທລະພາບແຂວງ ໃນວັນທີ 20 ເມສາ 2021 ນີ້ວ່າ: ພາຍຫຼັງທີ່ໄດ້ສຳເລັດກອງປະຊຸມຄັ້ງປະຖົມມະລຶກ ຂອງສະພາແຫ່ງຊາດ ຊຸດທີ IX ຢູ່ທີ່ຫໍປະຊຸມສະພາແຫ່ງຊາດ ນະຄອນຫຼວງວຽງຈັນ ໃນເດືອນມີນາ 2021, ຄະນະປະຈຳສະພາປະຊາຊົນແຂວງ, ຄະນະເລຂາທິການ, ຄະນະກຳມະການ, ບັນດາພະແນກການ ແລະ ອົງການຈັດຕັ້ງລັດຂັ້ນແຂວງ ໄດ້ກະກຽມເນື້ອໃນຢ່າງຮອບ ດ້ານ ແລະ ຄົບຖ້ວນ ໃຫ້ແກ່ການດຳເນີນກອງປະຊຸມຄັ້ງປະຖົມມະລຶກ ຂອງສະພາປະຊາຊົນແຂວງຄຳມ່ວນ ຊຸດທີ II ເຊິ່ງໄດ້ເປັນເອກະພາບກັນກຳນົດເອົາລະຫວ່າງວັນທີ 26-28 ເມສາ 2021 ເປັນມື້ດຳເນີນກອງປະຊຸມ. ໃນນັ້ນແມ່ນຈະໄດ້ຮັບຟັງການລາຍງານ, ພິຈາລະນາຮັບຮອງ ແລະ ຕົກລົງບັນຫາສຳຄັນຕ່າງໆຂອງແຂວງ ເປັນຕົ້ນແມ່ນ: ຮັບຟັງການລາຍງານຂອງຄະນະກຳມະການເລືອກຕັ້ງຂັ້ນແຂວງ ກ່ຽວກັບຜົນສຳເລັດໃນການເລືອກຕັ້ງ ແລະ ການຢັ້ງຢືນຄຸນລັກສະນະຂອງສະມາຊິກສະພາປະຊາຊົນແຂວງ ຊຸດທີ II, ເລືອກຕັ້ງປະທານ, ຮອງປະທານສະພາປະຊາຊົນແຂວງ ຊຸດທີ II, ພິຈາລະນາ, ຮັບຮອງເອົາໂຄງປະກອບກົງຈັກຂອງສະພາປະຊາຊົນແຂວງ, ການແຕ່ງຕັ້ງປະທານຄະນະກຳມະການ, ເລຂາທິການ ແລະ ຮອງປະທານຄະນະກຳມະການສະພາປະຊາຊົນແຂວງ, ພິຈາລະນາ, ຮັບຮອງເອົາໂຄງປະກອບກົງຈັກຂອງອົງການປົກຄອງແຂວງ, ການແຕ່ງຕັ້ງຮອງເຈົ້າແຂວງ, ຫົວໜ້າພະແນກການ, ຫົວໜ້າອົງການລັດທຽບເທົ່າ, ພິຈາລະນາ, ຮັບຮອງເອົາແຜນພັດທະນາເສດຖະກິດ-ສັງຄົມ ແລະ ແຜນງົບປະມານແຫ່ງລັດ 05 ປີ (2021-2025), ແຜນການເຄື່ອນໄຫວ 05 ປີ ຂອງອົງການກວດກາລັດແຂວງ, ອົງການໄອຍະການປະຊາຊົນແຂວງ, ສານປະຊາຊົນແຂວງ ແລະ ແຜນການເຄື່ອນໄຫວ 05 ປີ ຂອງສະພາປະຊາຊົນແຂວງ ຊຸດທີ II.
ໃນໂອກາດດຽວກັນນີ້ ກໍ່ຂໍເຊີນຊວນ ບັນດາພະນັກງານ-ລັດຖະກອນ, ທະຫານ, ຕຳຫຼວດ, ນັກຮຽນ, ນັກສຶກສາ, ປັນຍາຊົນ, ກຳມະກອນ, ຊາວຜູ້ອອກແຮງງານ, ພໍ່ຄ້າຊາວຂາຍ ຕະຫຼອດຮອດປະຊາຊົນລາວບັນດາເຜົ່າໃນທົ່ວແຂວງ ຈົ່ງຕິດຕາມການດຳເນີນກອງປະຊຸມຄັ້ງປະຖົມມະລຶກ ຂອງສະພາປະຊາຊົນແຂວງຄຳມ່ວນ ຊຸດທີ II. ເຊິ່ງໃນໄລຍະດຳເນີນກອງປະຊຸມ ຈະມີການຖ່າຍທອດສົດ ຜ່ານທາງວິທະຍຸກະຈາຍສຽງແຂວງຄຳມ່ວນ FM 95,50 MHz ແລະ ພ້ອມກັນນັ້ນກໍ່ໄດ້ແຕ່ງຕັ້ງໜ່ວຍງານຮັບຜິດຊອບໂທລະສັບສາຍດ່ວນ ເພື່ອຮັບເອົາຄຳຄິດເຫັນ ແລະ ຄຳສະເໜີໂດຍກົງ ຈາກປະຊາຊົນ ດ້ວຍໝາຍເລກໂທລະສັບສາຍດ່ວນ 051 156.